A BIZOTTSÁG 1116/2006/EK RENDELETE
(2006. július 20.)
a VIII. ICES-alterületen a szardella halászatának megtiltásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2006. évre történő meghatározásáról szóló, 2005. december 22-i 51/2006/EK tanácsi rendeletre (1) és különösen annak 5. cikke (3) bekezdésére,
mivel:
(1)
Az 51/2006/EK rendelet IA. melléklete ideiglenesen meghatározza a Vizcayai-öbölben, azaz a VIII. ICES-alterületen (Vizcayai-öböl) a szardellára halászó hajók közösségi halászati erőkifejtését.
(2)
A rendelet 5. cikkének (3) bekezdése értelmében a Bizottság a VIII. ICES alterületen haladéktalanul beszünteti a szardellával kapcsolatos halászati tevékenységeket, amennyiben a HTMGB tájékoztatása szerint 2006-ban ívás idején az állomány szaporodóképes biomasszája 28 000 tonnánál kevesebb.
(3)
A HTMGB a 2006-os ívási idényben 18 640 tonnára becsülte az állomány szaporodóképes biomasszáját.
(4)
Mivel a szardellaállomány szaporodóképes biomasszája a 2006-os ívás idején nem éri el a 28 000 tonnás küszöböt, a 2006-os év hátralevő részére meg kell tiltani annak halászatát,
ELFOGADTA EZT A RENDELETET:
1. cikk
A VIII. ICES-alterületen a 2. cikkben meghatározott hatálybalépés időpontjától 2006. december 31-ig tilos a szardella halászata. E rendelet hatálybalépésének időpontja után a VIII. ICES-alterületen tilos továbbá a szardella fedélzeten való tárolása, átrakodása vagy kirakodása.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 20-án.